Fjølbroytt og festlig Ovastevna verður um vikuskiftið 2016-08-11 14: 42 Dimma Summarið er farið at halla, og tað merkir, um vit vilja tað ella ikki, at tað er um renna út við stevnum, festivalum og tiltøkum. Men enn er okkurt eftir, og fyri framman er ein av teimum heilt hugnaligu. Ovastevnan verður í Nólsoy um vikuskiftið, og í skránni fæst sjón fyri søgn, at stevnan er fjølbroytt sum sjaldan; tað festliga, forvitnisliga, hugnaliga, litfagra, andaliga og handaliga ganga hond í hond alt vikuskiftið á tamb. Sjálv Ovastevnan verður sett leygardagin klokkan tvey, tá ið Maud Wang Hansen setur stevnuna undir Mikkjalsveggi. Men skráin byrjar longu fríggjakvøldið, og hon koyrir líka til mánakvøldið. Nógv er at fara til, og alt kann ikki nevnast her, men vit taka okkurt burtur úr rúgvuni. Fríggjakvøldið verður rennikapping úti á Træbrúgv, og farið verður undir fyrstu sýningina "Nakni sannleikin", sum er heitið á ársins kabarett, har ymiskt aktuelt og lokalt verður vent og snarað. Leygardagin verður afturvendandi svimjingin um Nólsoyarfjørð á skránni. Lagt verður frá landi streymoyarmegin klokkan 12: 30, og tey fyrstu koma væntandi á land í Nólsoy ein tíma seinni. Leygardagin verður eisini afturvendandi fótbóltsdysturin millum tónleikarar. Umframt kabarettina, sum verður sýnd allar dagar, er eisini ein útileikur leygardagin, tá ið Nicolaj Falck framførir leik um Ova á keiini. Gongutúrur verður eisini á skránni, har Egon Hansen leiðir og greiðir frá, og somuleiðis skipar Disa fyri plantutúri. Á hesi Ovastevnuni eru fleiri áhugaverdir fyrilestrar. Sniðgevin Kristina í Geil hevur fleiri fyrilestrar, sum snúgva seg um klæði og stíl, og Livar Nysted sigur eisini nøkur orð um sínar royndir. Á tí meira andaliga bógnum eru fleiri tiltøk. Aftankvirra er longu fríggjakvøldið, og sálmasangur og andakt verður við Ann Dahl Hansen presti í Nólsoyar kirkju. Frelsunarherurin hevur útimøti, og sunnudagin verður Guðstænasta. Allar dagarnar er dansur í tjaldinum, og leygarkvøldið verður felagssangur. Harafturat er alt tað, sum hoyrir slíkari stevnu til, tombola, fiskibrunnur, barnaríðing og so framvegis. Og í serligu kaféini, Maggies, er prát og tónleikur allar dagarnar.